Koko sê ABB wil hom sondebok maak | Netwerk24
12 Maart 2019 09:21
Die voormalige waarnemende uitvoerende hoof van Eskom, Matshela Koko, ontken die beweringe dat hy R6,4 miljard se kontrakte van die kragverskaffer aan die internasionale ingenieursfirma ABB beloof het.
Die Sunday Times het die naweek berig hy het die kontrakte aan ABB beloof indien ’n maatskappy, Impulse International, as subkontrakteur aangestel word vir die werk wat die firma by die Kusile-kragsentrale sou verrig.
'n Voormalige waarnemende uitvoerende hoof van Eskom, Matshela Koko, hou vol hy is onskuldig.
Koko se stiefdogter Koketso Choma is ’n aandeelhouer van Impulse.
Lees: ABB by beweerde korrupsie met Eskom se Koko betrek.
Die inligting het glo vorendag gekom in dokumente wat ABB aan die Spesiale Ondersoekeenheid verskaf het.
Fin24 het berig Koko sê die beweringe oor korrupsie wat met ABB te doen het, hou eerder daarmee verband dat die maatskappy in ’n dispuut met een van sy internasionale mededingers is en die aandag wil aflei deur die blaam op hom te plaas.
Hy ontken hy het die R6,5 miljard aan ABB beloof, en sê daar is geen bewyse nie.
Koko se verontskuldiging kom te midde van nog aantygings by die Zondo-kommissie van ondersoek na staatskaping wat hom betrek by beweerde korrupsie.
Maandag het Gert Opperman, ’n bestuurder van ’n steenkool-eenheid van Eskom, gesê Koko het hom in 2015 twee keer telefonies opdrag gegee om steenkool wat nie aan standaarde voldoen het nie te aanvaar.
Koko ontken dit en sê hy het nooit vir Opperman opdrag gegee om swak gehalte steenkool van enige maatskappy te aanvaar nie.
“Ek dink mense is onder druk om ander te impliseer om staatskaping te regverdig.” – Fin2
Meer oor: Eskom | Matshela Koko | Steenkool | Staatskaping | Korrupsie
OORSIG: ‘Tegeta voorgetrek in Eskom-kontrak’
Nersa nog lank nie klaar met Eskom